  Майя Бывальцева Пичи Пурга ёросысь Анна Ефремова «Зарни песянай» ним басьтӥз. Элькун вожвылъяськонлэн йылпумъян люкетэз 26-тӥ куартолэзе Якшур-Бӧдьяын ортчиз, ивортэ улосвылысь Лулчеберетъя министерстволэн пресс-службаез. Туэ вожвылъяськонэ 16 адями пыриськиз. Йылпумъян люкетаз 9 песянайёс потӥзы. Конкурс улсын ньыль эскеронъёс ортчизы; тодматскон, тазалыко улонлы сӥзем видеопрезентаци, выжыкыл дефиле но песянайлэн выжыкылъёсыз. Дунъясьёслэн пумкылъянзыя вормисе потӥз но «Зарни песянай 2019» ним басьтӥз Пичи Пурга ёросысь Анна Фёдоровна Ефремова. Солэн 5 нылпиосыз, 16 нунокъёсыз. Нылкышно кыкетӥ степенё «Медаль материнства» данъетэн но «Ветеран труда» медален пусъемын. Мукетъёсыз пыриськисьёс элькун вожвылъяськонлэн финалистъёсыз сямен дипломъёс басьтӥзы. Песянайёслы но куноослы шулдыр мылкыд кузьмазы Якшур-Бӧдья ёросысь лулчеберетъя центрысь творчествоя коллективъёс. «Зарни песянай» вожвылъяськонэз Калык творчествоя элькун юрт арлы быдэ ортчытэ. Ужрадлэн ужпумез – мӧйы муртъёслэсь быгатонлыкъёссэс азинтон, кышномуртэз-песянаез сӥлы карон но нылпиосты будэтонын солэсь интызэ пусъён. Ужрад Песянайлэн нуналэзлы тупатэмын, со Удмуртиын 26-тӥ куартолэзе пусйиське. Праздникез «Брангурт песянайёс» Евровидениын кыкетӥ инты басьтэм бере юнматӥзы. Туэ конкурс ньылетӥзэ ортчиз ни. Тодэ вайытом, Ижкарын «Мынам песянае» элькун вожвылъяськонлы йылпумъянъёс лэсьтӥзы.  Тегъёс: Мерлык Лулчеберет Удмуртия праздникъёс Якшур-Бӧдья Песянайлэннуналэз  